Nariadenie Komisie (ES) č. 1313/2002
z 19. júla 2002,
ktorým sa vykonáva nariadenie Rady (ES) č. 577/98 o organizácii výberového zisťovania pracovných síl v spoločenstve, týkajúce sa špecifikácie ad hoc modulu 2003 o celoživotnom vzdelávaní
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) 577/98 o organizácii výberového zisťovania pracovných síl v spoločenstve [1] a najmä jeho článok 4 ods. 2,
keďže:
(1) V nariadení Komisie (EC) 1626/2000 [2], ktorým sa vykonáva nariadenie Rady (ES) 577/98 o organizácii výberového zisťovania pracovných síl v spoločenstve, sa zostavil program ad hoc modulov na zisťovanie pracovných síl za roky 2001 až 2004, zahŕňajúci ad hoc modul o celoživotnom vzdelávaní.
(2) V súlade s článkom 4 ods. 2 nariadenia (ES) 577/98 podrobný zoznam informácií, ktorý sa má zozbierať v ad hoc module, sa zostaví najmenej 12 mesiacov pred začatím referenčného obdobia na tento modul.
(3) Oznámenie Komisie COM(2001) 678 o tom, aby sa "európska oblasť celoživotného vzdelávania stala skutočnosťou", zdôrazňuje v odseku 4.3, že porovnateľné informácie a štatistické merania sú základom na rozvoj a realizáciu koherentných a komplexných stratégií celoživotného vzdelávania a že štatistika a ukazovatele už tvoria základnú časť existujúcich podnetov v oblasti celoživotného vzdelávania s úmyslom monitorovať pokrok pri dosahovaní stanovených cieľov a pri uskutočňovaní politických cieľov.
(4) V súlade so zásadami zamestnanosti C na rok 2002, členské štáty by mali stanoviť národné ciele na zvyšovanie investícii do rozvoja ľudských zdrojov ako aj do účasti na ďalšom vzdelávaní a školení (formálnom alebo neformálnom) a pravidelne monitorovať pokrok dosiahnutý smerom k týmto cieľom.
(5) Opatrenia stanovené v tomto nariadení sú v súlade so stanoviskom, ktoré poskytol Výbor pre štatistický program, zriadený rozhodnutím Rady 89/382/EHS Euratom [3],
PRIJALA TOTO NARIADENIE:
Článok 1
Podrobný zoznam informácií, ktoré sa majú zbierať v roku 2003 ad hoc modulom o celoživotnom vzdelávaní, je stanovený v prílohe tohto nariadenia.
Článok 2
Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskych spoločenstiev
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. júla 2002